Title: Správa z Bruselu
Author: Viera Blahová
Last saved by: Chudá Viera
Company: Ministerstvo školstva SR

S p r á v a
zo zahraničnej pracovnej cesty

1. Účastník ZPC:
Titul, meno a priezvisko: | PaedDr. Eva Obžerová
Pracovisko: | sekcia regionálneho školstva MŠVVaŠ SR
Pracovné zaradenie: | štátny radca
Znalosť jazykov: | ANJ, RUJ
Spoluúčastník ZPC: | Starosta obce Kechnec JUDr. Ing. Jozef Konkoly, Ing. Peter Beck, obchodný a rozvojový manažér, Trenkwalder, a.s., Ing. Anna Podlesná, A&D Global Business Relations
2. Zahraničná pracovná cesta:
Štát: | Belgicko
Mesto: | Brusel
Vykonaná v dňoch: | 22. – 23. 06. 2014

Prijímajúca organizácia:

Európska komisia, kancelária viceprezidenta EK p. Šefčoviča
Kancelária generálneho tajomníka Európskych škôl (ďalej len “EŠ“), Rue Joseph II/30, 1049 Brussels Brusel

Účel cesty: | Metodická podpora pri rokovaní s GT EŠ – projekt Európska integrovaná škola Kechnec (na pozvanie starostu obce Kechnec)
Spôsob financovania: | Cestovné náklady hradí MŠVVaŠ SR, pobytové náklady hradí obec Kechnec.
3. Rámcový program pobytu: 
22. 06. 2014                    -  prílet do Bruselu, ubytovanie, príprava na rokovania                           
23. 06. 2014                    - rokovanie s vedúcim Kancelárie viceprezidenta Európskej
                                          komisie p. Jurajom Nociarom
                                        - rokovanie s generálnym tajomníkom Kancelárie 
                                          Európskych škôl p. Karim Kivinenom
                                        - návšteva Európskej školy Ixelles (Brusel III), rokovanie
                                          s riaditeľom a zástupcami riaditeľa školy a s p. hospodárkou
                                        - odlet z Bruselu
4. Stručný priebeh rokovaní:
Z dôvodu služobných povinností na Slovensku sme sa nemohli stretnúť osobne s podpredsedom Európskej komisie p. Šefčovičom, rokovanie sa uskutočnilo s vedúcim jeho kancelárie p. Jurajom Nociarom. Pán starosta Konkoly a p. Ing. Beck oboznámili p. Nociara s problematikou získavania kvalifikovanej pracovnej sily do moderných závodov 
vo vznikajúcich priemyselných parkoch na Slovensku. Poukázali na to, že mnohí žiaci s minimálnymi finančnými nákladmi vyštudujú svoj odbor na Slovensku a pracovať odchádzajú do zahraničia, na to, že v stredných odborných školách žiaci pracujú so zastaranými strojmi a nástrojmi a neprichádzajú do styku s modernou technológiou, takže ak sa na území SR chce etablovať investor zo zahraničia, nenachádza odbornú pracovnú silu. Navyše, dochádza k deformácii pracovnej sily, pretože mnohé slovenské podniky a závody uprednostňujú lacnú pracovnú silu zo zahraničia. Oznámili p. Nociarovi, že prichádzajú s projektom, ktorý prináša komplexné riešenie tejto problematiky, p. Podlesná ho oboznámila s projektom prostredníctvom PowerPointovej prezentácie. Kancelárii poskytli tiež propagačné materiály - brožúrky a DVD o projekte Európska integrovaná škola Kechnec (ďalej aj „EIŠ“). P. Nociar vysoko ocenil myšlienku a zámery projektu, vysvetlil stručne prítomným podstatu systému Európskych škôl, systém ich financovania a ideu európskej maturity. V súlade 
s citátom „Kde je vôľa, tam je cesta“ odporučil im stretnutie s generálnym tajomníkom Európskych škôl (ďalej aj „GT EŠ“), ktorý im poradí, aké konkrétne kroky môžu podniknúť. Vysvetlil im tiež štruktúru riadenia EŠ zborom guvernérov. Z finančného hľadiska nemôžu čakať podporu systému, ale z hľadiska organizácie štúdia a celého vzdelávacieho procesu 
p. Nociar vidí veľký priestor na spoluprácu. Projekt EIŠ Kechnec rieši okrem relevantného vzdelávania aj rómsku otázku, sociálne zázemie pracovníkov, zdravotnú starostlivosť a ďalšie aspekty. 
Veľmi podobný postup prezentácie projektu zvolili účastníci pracovnej cesty aj v Kancelárii GT EŠ p. Kivinena. P. Kivinen prejavil úprimný záujem o podrobné informácie o projekte, oboznámil prítomných s detailmi o štúdiu v systéme EŠ, poskytol im informácie v číslach, napr. koľko absolventov EŠ má záujem o odborné vysokoškolské vzdelanie, koľko cudzích jazykov sa žiaci môžu naučiť, koľko slovenských žiakov navštevuje EŠ, koľko krajín v systéme ešte nemá jazykovú sekciu, atď. Keďže p. Kivinen je fínskej národnosti a v zámere projektu vidí paralely s fínskym vzdelávacím systémom, ponúkol autorom projektu osobnú pomoc v získavaní kontaktov na fínskej strane. Podrobne vysvetlil prítomným podmienky 
a spôsob, akým sa akreditujú Európske školy. Poskytol im nielen informácie o najnovších školách, ktoré boli akreditované ako Európske, ale i relevantné propagačné a informačné materiály a tiež vzorový materiál, podľa ktorého môžu postupovať pri žiadaní o akreditáciu. Zdôraznil, že celý proces musí byť vždy podporovaný ministerstvom školstva krajiny, ktorá žiada o akreditáciu a vysvetlil im postupnosť jednotlivých krokov. Najskôr musia vypracovať tzv. General Interest File (ďalej aj „GIF“), v ktorom predkladateľ žiadosti uvedie pomerne podrobné informácie o svojom zámere (informácia o medzinárodnom vzdelávaní v krajine všeobecne, typy existujúcich škôl, vzdelávacie programy, podľa ktorých postupujú, personálne zabezpečenie, kritériá kvalifikovanosti, kritériá kvality, ako má byť škola legislatívne zaradená do existujúceho systému vzdelávania v krajine, vzdelávacie ciele a princípy, počet žiakov, štruktúra školy, vyučovacie jazyky, akým spôsobom sa vyučuje materinský jazyk, informácie o školskom priestore – budova školy, ihriská a ďalšie zariadenia patriace ku škole, vyučovacie podmienky – laboratóriá, učebne, pomôcky, spôsob financovania, kto je zriaďovateľom, prípadne jeho kompetencie, kedy prebehne prvá maturita atď.). 
Postup akreditácie: ministerstvo školstva príslušnej krajiny požiada začiatkom kalendárneho roka Najvyššiu radu EŠ o schválenie žiadosti, ku ktorej je priložený GIF. 
K žiadosti sa najprv vyjadrujú inšpektori a spojený pedagogický výbor, ktorý zasadá vo februári a potom rozpočtový výbor, ktorý zasadá v marci kalendárneho roka. V apríli sa koná pravidelné zasadnutie Najvyššej rady EŠ (ďalej aj „NR EŠ), ktorá odobrený dokument schvaľuje – na schválenie je potrebných 29 hlasov: 28 členských štátov + 1 hlas Európskej komisie. Po schválení dokumentácie Najvyššou radou sa podáva na druhom pravidelnom zasadnutí NR EŠ v decembri na schválenie tzv. Dossier of Conformity (ďalej aj „DoC“) s podrobnou informáciou o personálnom zabezpečení. V tejto fáze sa najímajú do školy učitelia, prijímajú sa žiaci a začína sa vyučovanie. V druhej polovici školského roka sa uskutoční povinný audit a správa z auditu sa posiela do Bruselu za účelom budúcej akreditácie. Po schválení správy z auditu Najvyššou radou (apríl alebo december príslušného roka) sa pristupuje k podpísaniu akreditačnej dohody o spolupráci a podpisom všetkých zainteresovaných strán je proces akreditácie dokončený.
P. Kivinen prijal pozvanie p. starostu do priemyselného parku v obci Kechnec v septembri 2014, aby sa priamo na mieste oboznámil s výstavbou novej školy.

Tretie a posledné rokovanie s riaditeľom Európskej školy Brusel III (Ixelles), v ktorej je najväčší počet slovenských žiakov, p. Antoniom Pinom, zástupcami školy p. Radhuberom (zástupca riaditeľa pre sekundárny cyklus) a p. Brtníkom (zástupca riaditeľa pre primárny cyklus) a hospodárkou školy sa uskutočnilo priamo na pôde školy. Predkladatelia projektu predstavili prítomným projekt a zaujímali sa podrobne o systém financovania konkrétnych škôl. Vedenie školy ocenilo myšlienku jedinečného projektu, v rámci ktorého sa budú napĺňať konkrétne ciele priemyselnej zóny  s medzinárodnou účasťou investorov a prítomní v živej diskusii nachádzali paralely medzi Európskymi školami 2. kategórie, ktoré majú kontrakty s rôznymi firmami, takže rodičia iba nepatrne prispievajú do rozpočtu školy a plánovanou EIŠ v Kechneci na Slovensku. Pán riaditeľ Pino poznamenal, že 80 % rozpočtu EŠ ide na platy učiteľov a že budova a zariadenie školy sú majetkom príslušnej krajiny, a nie Kancelárie EŠ, takže každý štát prispieva do rozpočtu EŠ (nie mesto, ale štát) a každá škola si musí zabezpečiť chýbajúce finančné prostriedky z rôznych zdrojov.
5. Odporúčané závery:
Je potrebné, aby p. starosta obce Kechnec požiadal MŠVVaŠ SR o súčinnosť pri podávaní žiadosti o akreditáciu školy ako typu európskej školy, t.j. aby podrobne informoval pána ministra a dotknuté sekcie o svojom zámere a o výsledkoch rokovaní v Bruseli. Následne je potrebné vypracovať do 15. septembra 2014 GIF a predložiť ho v októbri 2014 na schválenie Pedagogickej rade EŠ a v decembri 2014 na schválenie Najvyššej rade EŠ. V letných mesiacoch p. Kivinen zistí možnosti spolupráce s fínskymi odborníkmi v oblasti odborného školstva a v septembri sa osobne oboznámi s priemyselným parkom a s podmienkami výstavby novej školy v Kechneci.
6. Prehľad prinesenej dokumentácie a miesto jej uloženia:
Materiály, ktoré boli predmetom všetkých zasadnutí, sú v tlačenej i elektronickej podobe uložené na odbore gymnázií a jazykových škôl MŠVVaŠ SR a budeme s nimi ďalej pracovať. 
7. Osobitne vyhodnotený očakávaný prínos ZPC:
Účasť na rokovaniach mi poskytla prísun relevantných informácií ako dôležitého informačného zdroja pre mojich nadriadených pri ďalších rozhodovacích procesoch. Zároveň budem ako spojovací článok medzi MŠVVaŠ SR, Kanceláriou EŠ a obcou Kechnec schopná koordinovať postupy v procese akreditácie prvej EIŠ v SR.
8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetovej stránke MŠVVaŠ SR.
Súhlasím so zverejnením správy na internete.

Správu vypracovala: | PaedDr. Eva Obžerová
Miesto a dátum: | Bratislava, 01. júla 2014
Správu schválil: | Mgr. Zdenko Krajčír, generálny riaditeľ sekcie regionálneho školstva
| RNDr. Igor Gallus, riaditeľ odboru gymnázií a jazykových škôl